বাগেরহাট সংবাদাতা: আত্মসর্মপণ করা সুন্দরবনের বনদস্যু নোয়া বাহিনী প্রধানসহ ১২ সদস্যকে শনিবার মধ্যরাতে দু’টি পৃথক মামলা দিয়ে বাগেরহাটের মংলা থানায় হস্তান্তর করা হয়েছে। শনিবার দুপুরে পটুয়াখালীর কুয়াকাটায় স্বরাষ্ট্রমন্ত্রী আসাদুজ্জামান খান কামালের হাতে ২৫ টি অন্ত্র ও এক হাজার একশ পাঁচ রাউন্ড গুলি জমা দিয়ে এসব বনদস্যু আত্মসমর্পণ করে। এসব বনদস্যু’র নামে র‌্যাব ৮ এর ডিএডি মো. জিয়াউল হক বাদী হয়ে দস্যুতা ও অস্ত্র আইনে মামলা পৃথক দু’টি মামলা দায়ের করে। এ নিয়ে সুন্দরবন দাপিয়ে বেড়ানো ৮টি বনদস্যু বাহিনীর র‌্যাব’র কাছে আনুষ্ঠনিকভাবে আত্মসমর্পণ করল। গত ৩১ মে থেকে সুন্দরবনে ছয় দফায় ৮ বনদস্যু বাহিনীর ৭২ জন সদস্য ১৬৪ টি আগ্নেয়াস্ত্র ও ৮ হাজার ৬শ’ ৩৬ রাউন্ড গুলি র‌্যাবের কাছে জমা দিয়ে আত্মসমর্পণ করেছে।